E oon jamma toɓo ngo, ina yahdi e henndu wuttirooru doole, laana ka ɓeydii wuuraade, yimɓe ɓe ngam ɗuhaade henndu e toɓo ndogi tawtoyi yimɓe joɗiiɓe e bannge guuriiɗo o, ɓe iirtondirii toon. Ndeen laƴal wuuraande nde duumiima, hono hojom tawi Joolaa fiyii cowti caggal ari ina hippie walla mbiyen waklitii ndiyam fuɗɗii sorkaade (naatde) e makka e nder hojomaaji joyi tawi ka mutii maa ka rebboyii ɓakkere hade makka suppitaade no ngabu tullinooɗo ina dura siiwre nii. Jooɗinooɓe e palal (pont) ɓe petti piyii e ndiyam ngoni e lummbaade e nder niɓɓere. Wonnooɓe nder makka ina ɗaanii walla ina njeewta ke ɓaani fartaŋŋe dadaade lummborɗe (gilet de sauvetage) mumen. E nder ndeen boomaare ko yimɓon seeɗa ndañi helde weeruji damuɗe njalti boowal lummbii maa mbaɗɗii e keeci makka. Haalooɓe pulaar mbiyi : »woodani gumɗo ko lummbaade kono wiyde ko ɗo njoofat mi fotaani wonde heen », kamɓe ne e nder ɗaam lummbojam jammaagu yooli heewɓe heen ko wonaa finnere maayo ngo kono ko mawnugol bempeƴƴe ɗe e waasde anndude to foti joofoyde, ngati wempeƴere heen ina ɓeta diraaji ɗiɗi tooweeki. Yanti heen kadi lummborɗe otomatik laana ka njaɓaani udditaade e yoolayru ndu. Ellee nii boom ko wirngallo wooto tan heɓi udditaade woodi 25 neɗɗo naŋtiiɓe heen daɗndi piɗtaali mumen. Noogaas e ɗiɗo (22) heddiiɓe ɓe, kañum en ndaɗndiri piɗtaali mumen ko ŋabbude e keeci laana ka, nde ka waklitii nde.